Tisztelt Országgyűlés! Az Országgyűlés tavaszi ülésszakának 7. ülésnapját megnyitom. Tájékoztatom önöket, hogy az ülés vezetésében Szűcs Lajos és Gúr Nándor jegyző urak lesznek a segítségemre. Tisztelt Országgyűlés! A Képviselőházi Napló tanúsága szerint 1934. április 17-én házelnökelődöm, Almássy László ekként nyitotta meg az ülésnapot: "Tisztelt Képviselőház! Bemutatom a tisztelt Háznak a Gróf Tisza István Emlékbizottság meghívóját, amellyel gróf Tisza István emlékszobrának folyó hó 22-én megtartandó leleplezési ünnepélyére a tisztelt Házat meghívja. A Ház nevében személyesen teszem le a koszorút a szoborra, melyet 16 esztendővel mártírhalála után a nemzet kegyelete állított nagy fiának. Kérem a képviselő urakat, hogy az emlékszobor leleplezési ünnepélyén minél nagyobb számban méltóztassék megjelenni." Tisztelt Képviselőtársaim! Abban a megtiszteltetésben van részem, hogy ma, mintegy 80 év múltán házelnökként meghívhatom az Országgyűlés valamennyi képviselőjét, a mai napon esküt teendő kormány valamennyi tagját és minden honfitársunkat az újjáépített Tisza-szobor avatására, amelyre - Orbán Viktor miniszterelnök úr halaszthatatlan ukrajnai látogatása miatt - nem a korábbi tervek szerinti holnapi napon, hanem három nap múlva, pünkösd hétfőjén, azaz június 9-én 10 órától kerül sor. Tisztelt Ház! Egy tragikusan nehéz korban az egykori házelnök és miniszterelnök Tisza István életét ugyanaz a múltat végképp eltörölni akaró barbár düh és gyűlölet oltotta ki, mint amelyik - egy újabb sötét kor beköszöntét jelezve - szobrát is elpusztította. A szobor helyreállítása nem pusztán kegyeleti gesztus, de annak kifejezése is, hogy - ellenszegülvén mindenfajta szélsőséges áramlatnak, amely gyökértelenné akart s akar tenni bennünket ebben a világban - mi, mai magyarok a múltat nem eltörölni akarjuk, hanem vissza akarjuk szerezni önrendelkezési jogunkat a saját történelmünk felett is, azt magunkénak vallva megérteni, tanulságait levonva, belőle valós önismeretet és mértéktartó önbecsülést nyerve folytatni akarjuk az utánunk jövő nemzedékek boldogulására. Tisztelt Országgyűlés! A Házbizottságban született megállapodásnak megfelelően a mai napon napirend előtti felszólalásokra nem kerül sor. Soron következik ma kezdődő ülésünk napirendjének megállapítása. A napirendre a Házbizottság terjesztette elő a javaslatát. Tisztelt Ház! Most a házbizottsági napirendi ajánlásról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Soron következik a miniszterek eskütétele. Engedjék meg, hogy tisztelettel köszöntsem Áder János köztársasági elnök urat , Orbán Viktor miniszterelnök urat (Taps.), Schmitt Pál köztársasági elnök urat (Taps.), Boross Péter volt miniszterelnök urat (Taps.), Polt Péter legfőbb ügyész urat (Taps.) és Kászon-Kövendi József urat, a Magyar Unitárius Egyház magyarországi egyházkerületének püspöki helynökét. (Taps.) Köszöntöm a külhoni magyar közösségek képviselőit, a diplomáciai testület tagjait, az európai parlamenti magyar képviselőket, az országgyűlési képviselőket, a nemzetiségi szószólókat, valamennyi kedves vendégünket, a hazai és külföldi sajtó képviselőit, és mindenkit, aki figyelemmel kíséri a mai napot. Tisztelt Országgyűlés! Tájékoztatom önöket, hogy a miniszterjelölteket az illetékes országgyűlési bizottságok meghallgatták, a kinevezésüket támogatták. Az Alaptörvény 16. cikke (7) bekezdése szerint a minisztereket a miniszterelnök javaslatára a köztársasági elnök nevezi ki és menti fel. Áder János köztársasági elnök úr a miniszterek kinevezéséről szóló átiratát megküldte az Országgyűlés elnökének. Felkérem Szűcs Lajos jegyző urat, ismertesse ezt.
"Kövér László úr, az Országgyűlés elnöke részére, Budapest. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és a 16. cikk (7) bekezdése alapján a miniszterelnök javaslatára dr. Semjén Zsoltot tárca nélküli miniszterré, dr. Pintér Sándort belügyminiszterré, Balog Zoltánt az emberi erőforrások miniszterévé, dr. Fazekas Sándort földművelésügyi miniszterré, dr. Hende Csabát honvédelmi miniszterré, dr. Trócsányi Lászlót igazságügyi miniszterré, dr. Navracsics Tibort külgazdasági és külügyminiszterré, Varga Mihályt nemzetgazdasági miniszterré, dr. Seszták Miklóst nemzeti fejlesztési miniszterré és Lázár Jánost a Miniszterelnökséget vezető miniszterré 2014. június 6-ai hatállyal kineveztem. Budapest, 2014. június 5. Üdvözlettel: Áder János, Magyarország köztársasági elnöke." [[11.20]]
Tisztelt Országgyűlés! Most a miniszterek bemutatása következik. Felkérem Orbán Viktor miniszterelnök urat, mutassa be kormánya tagjait. [[Orbán Viktor miniszterelnök a szónoki emelvényre lép.]]
Tisztelt Képviselőtársaim! Mélyen tisztelt Köztársasági Elnök Úr! Schmitt Pál Elnök Úr! Miniszterelnök Urak! Világi és Egyházi Elöljáróink! A nemzeti függetlenségünk és szabadságunk visszaszerzését követő tizedik kormány megalakulásának alkalmából vagyunk ma itt. Tisztelettel jelentem az Országgyűlés képviselőinek, hogy az alkotmányos rendnek megfelelően, megválasztásomat követően felkértem a leendő kormány tagjait. Őket az Országgyűlés illetékes bizottságai meghallgatták, és támogatásukról biztosították. Ezzel létrejött a miniszterek munkájának szilárd törvényhozási háttere. Kinevezési okmányaikat a köztársasági elnök úrtól a kormány tagjai ma átvették. Készen állnak hát arra, hogy önök előtt letegyék miniszteri esküjüket. Tisztelt Elnök Úr! Jómagam a magyar választók bizalmából harmadik alkalommal alakíthatok kormányt, ezen túlmenően az elmúlt negyed évszázadban valamennyi kormány munkáját testközelből figyelhettem, és működésükből hasznos erkölcsi és gyakorlati tapasztalatokat szűrhettem le. Kellő mértéktartással, de álszerénység nélkül mondom, hogy 24 év tapasztalata már megadja a lehetőséget, hogy kiérlelt szempontok alapján, határozott célok és világos elvárások mentén alakíthassuk meg a szabad Magyarország tizedik kormányát. Kiindulópontom az volt, hogy a magyar választók másodszor döntöttek az egység mellett, és másodszor adtak kivételesen nagy felhatalmazást ugyanannak a politikai irányzatnak. Magyarország kormányának tehát egy egységes és erős nemzetet kell vezetnie azon az úton, amelyen négy éve elindult. Az április 6-án kinyilvánított közakarat szerint az országnak tartania kell az előző ciklusban kitűzött markáns és határozott irányt. Célunk az, hogy a most megalakuló kormány néppárti kormány legyen és néppárti kormányzást folytasson. Ez több, mint a demokrácia szabályainak betartása. A néppárti kormányzás a klasszikus lincolni gondolat alapján áll: "A népből, a néppel, a népért." Vagyis az emberektől kapott felhatalmazás alapján, az emberekkel közösen, az emberek érdekében akarunk kormányozni. Tisztelt Ház! Ez a fölfogás elutasítja az elitizmust. Válaszként az elitek ezt a politikát populizmusnak szokták minősíteni. Ezek jól ismert tánclépések. Tudjuk, hogy az igazságos és versenyképes Magyarország megépítésében szükségünk van - múlhatatlanul szükségünk van - kiemelkedő koponyákra, tekintélyes szakemberekre. Tudjuk, hogy sok tudást és tapasztalatot kell beépítenünk a kormányzati munka rendszerébe. Tudjuk azt is, hogy Magyarországnak szüksége van bátor és újító gondolatokra. Azonban a kiemelkedő képesség, a magas iskola és az elismert szakértelem önmagában nem ad jogalapot a kormányzati hatalomban való részesedésre, és nem ad jogalapot a kormányzati munkában való részvételre sem, vagyis nem ad jogalapot az ország vezetésére. Elitekre szükségünk van, de elitista kormányra nincs. A kormánynak népi felhatalmazás alapján, a nemzeti célok érdekében és az emberekre támaszkodva kell végeznie a munkáját. Ez a néppárti politika és a néppárti kormányzás lényege. Tisztelt Ház! Az elmondottakból pedig az is következik, hogy a kétharmados felhatalmazás megerősíti, a kormánynak mindig, minden helyzetben a háromharmadot kell szolgálnia. Önök ismerik a fölfogásomat, miszerint a győztesnek nem igaza van, hanem feladata. Minél nagyobb a felhatalmazás, annál nagyobb a feladat és a felelősség. Minél nagyobb a felelősség, annál nagyobb alázattal kell szolgálni az egész országot. [[11.30]] Tisztelt Hölgyeim és Uraim! Ráadásul hosszú idő után először mondhatjuk el, hogy ez a kormány az egész magyar nemzetet képviseli, mivel nemcsak az anyaországi, hanem a Kárpát-medencében és azon kívül élő magyar emberektől is kapott felhatalmazást. Elvárhatjuk tehát a kormány minden tagjától - és kérem önöket, parlamenti képviselőket, önök is várják el az egész kormánytól -, hogy ezt a történelmi felelősséget vállalja, vagyis bármivel és bárkivel szemben álljon ki a magyarokért, álljon ki az egész magyar nemzetért. Tisztelt Hölgyeim és Uraim! A magyarok elsöprő többséggel szavaztak a középerőkre. Tették ezt nemcsak az országgyűlési, hanem az európai parlamenti választáson is. Ezért a mai kormányzó erőket joggal hívhatjuk európai középnek. A közép nevében, ha kell, határozottan fel fogunk lépni mindenféle szélsőség ellen, akár jobbról jön, akár balról. Felfogásom szerint a többségnek joga van megvédeni magát a szélsőségekkel szemben, és egyúttal kötelessége megvédeni a mindenkori kisebbségeket is. Azt kérem tehát a kormány tagjaitól, hogy következetesen és kellő eréllyel lépjenek fel minden szélsőséges és veszélyes politikával szemben. Tisztelt Hölgyeim és Uraim! Meggyőződésem szerint gyenge és erkölcstelen kormány az, amely tétlenül nézi, hogy a lelkiismeretesen eljárók, a törvényeket betartó emberek rendre rosszul járnak, míg a lelkiismeretlenek, a farizeusok, a szabályokat kijátszók pedig jól járnak és előnyt szereznek. Körültekintéssel, józan mértéktartással, a személyes méltóságot tiszteletben tartva, de a kormánynak szerepet kell vállalnia az országban uralkodó közállapotok erkölcsi minőségének alakításában is. Mindannyian olyan Magyarországon akarunk élni, ahol az emberek elismerik egymás munkáját és érdemeit, sőt, ahol az emberek biztatják és bátorítják egymást; ahol nem engedik, hogy a kicsinyesség, a szűkkeblűség és a kisszerűség visszahúzza a többre képes, a többet teljesítő, a többet vállaló társaikat. Vagyis olyan Magyarországot szeretnénk, amelyben a munka és a teljesítmény megbecsülése, valamint a tisztelet kultúrája uralkodik. Kérem önöket, a leendő kormány tagjait, hogy e tekintetben mindig legyenek szigorúbbak önmagukkal, mint másokkal szemben. Már évek óta csak kapkodjuk a fejünket, milyen mértékű és gyorsaságú változások zajlanak a világban. Ezek az évek egy új történelmi korszakba vezetnek bennünket. Természetes dolog, hogy a fától nem mindig látható az erdő. S ha valaki, hát mi, képviselők, és különösen a kormány, a változások sűrűjében gázolunk. Szeretném felhívni az önök figyelmét, hogy ezek a változások a következő négy évben egyre gyorsabbak lesznek. Így lesz ez a technika, a tudomány és a világpolitika területén is. Ilyenkor a változástól való félelem és a változáshoz fűzött remény is megjelenik. Vannak országok, amelyek inkább félnek. Versenyképességüket tanulmányozva talán nem is ok nélkül. És vannak országok, akik reménykednek, akik komoly várakozásokat fűznek a világ megváltozásához. Vannak, akik jó okkal teszik ezt. Úgy látom, Magyarország közéjük tartozik. Meggyőződésem, hogy Magyarország a magyar emberek elmúlt években véghezvitt erőfeszítéseinek és teljesítményének köszönhetően egy új és reményteljes korszak előtt áll. Már nem a válságot és nem más országok hátát látjuk magunk előtt. Tisztelt Elnök Úr! Tisztelt Hölgyeim és Uraim! Az előző négy év a nagy és bátor gondolatok időszaka volt. Pénzkapitalizmus helyett munkaalapú gazdaság, széttagoltság helyett állampolgárság és nemzetegyesítés, liberális politikai rendszer helyett nemzeti politikai rendszer, értékközömbösség helyett a keresztény kultúra visszahelyezése jogaiba, liberális közerkölcs helyett az emberi méltóság feltétlen tisztelete. Tisztelt Ház! Az előttünk álló négy év éppen ezért már nem a nagy gondolatok, hanem a nagy tettek korszaka lesz. A jövő gondolati építménye áll, sőt biztos alkotmányos alapokon áll. Most tettekre, bátor és nagy ívű tettekre lesz szükség és lehetőség. Tisztelt Hölgyeim és Uraim! Mindaz, amit elmondtam, azt jelenti, hogy a mostani kormány tagjainak dolga nehezebb lesz, mint az előző kormány tagjaié volt. A léc ugyanis magasabbra került. Az embert próbáló feladatokhoz pedig komoly teherbírású és magas szakítószilárdságú emberek kellenek. Olyan kormánytagokra van most szükség, akik elbírják a magyar választók által vállukra helyezett súlyt és felelősséget, akik alázattal közelítenek feladatukhoz, és kitartanak közös céljaink mellett. Tisztelt Ház! Varga Mihályt arra kértem fel, hogy folytassa a munkát, és a néppárti kormány nemzetgazdasági minisztereként szolgálja a magyar embereket. A munkaalapú gazdaság kiépítését és ennek eredményeképpen teljes foglalkoztatottságot várunk tőle. Azt is kérem, hogy az Európai Központi Bank tegnapi történelmi döntéseinek következményeire is készítse fel a magyar gazdaságot. Sok sikert kívánunk a miniszter úrnak a munkájához. [[Varga Mihály feláll. Taps a kormánypártok soraiban. Szórványos taps a Jobbik és az LMP soraiban.]] Navracsics Tibor fogja ellátni a külgazdasági és külügyminiszteri teendőket. Tisztelt Ház! Olyan vonalvezetést szeretnénk, amely minden jelentős külhatalmat érdekeltté tesz a magyarok sikerében. Azt várjuk, hogy olyan kapcsolatrendszert alakítson ki, hogy a világpolitika minden jelentős szereplője abban legyen érdekelt, hogy Magyarország ereje, súlya és befolyása növekedjen. Én is tudom, hogy egy ilyen külgazdasági és külpolitikai stratégia kialakítása bravúrt követel. Ezért kértük fel éppen önt. Sok sikert kívánok a miniszter úrnak ehhez a feladathoz. [[Dr. Navracsics Tibor feláll. Taps a kormánypártok soraiban. Szórványos taps a Jobbik és az LMP soraiban.]] Trócsányi László úr, Magyarország korábbi párizsi nagykövete a most újonnan létrehozott igazságügyi tárcát vezeti majd. Tőle mint a néppárti kormány igazságügy-miniszterétől azt várjuk el, hogy a nemzetközi térben védje meg Magyarország alkotmányos identitását, itthon pedig járuljon hozzá, hogy az igazságügyi rendszerünkben meginogni látszó közbizalom visszaszilárduljon. Isten hozta a kormányban, miniszter úr! [[Dr. Trócsányi László feláll. Taps a kormánypártok soraiban. Szórványos taps a Jobbik és az LMP soraiban.]] Tisztelt Elnök Úr! Pintér Sándor urat arra kértem fel, hogy a néppárti kormány belügyminisztereként töretlen határozottsággal folytassa azt a munkát, amit 1998-ban kezdett el. Azt várjuk öntől, hogy a közrend legfőbb őreként teremtse meg a mindennapok biztonságát. [[Novák Előd: Két hét alatt!]] Kérjük, legyen kemény, hajlíthatatlan és igazságos. Gondoskodjon arról, hogy a bűnözők jogai sohase előzhessék meg a törvénytisztelő polgárok és az áldozatok jogait. Arra kérjük, tegyen meg mindent, hogy Magyarországon senkinek se kelljen félnie. Munkájához sok erőt és jó egészséget kívánok. [[Dr. Pintér Sándor feláll. Taps a kormánypártok soraiban. Szórványos taps a Jobbik és az LMP soraiban.]] Seszták Miklós képviselő úr arra vállalkozik majd, hogy irányítsa a Nemzeti Fejlesztési Minisztériumot. Önök is tudják, ez a minisztérium harcos hely; a figyelem és a támadások közkedvelt célpontja. Itt őrzik az állami vagyon tekintélyes részét, innen fejlesztik a közlekedést, az energiaellátást és az infokommunikációt. Arra kérjük önt, őrizze és gyarapítsa a nemzeti vagyont, segítse az ország újraiparosítását, és segítse egy új szerkezetű gazdaság kiépítését. Azt várjuk, bizonyítsa be, hogy az állam lehet jó gazda, és képes arra, hogy a magyar erőforrásokat a magyar gazdaságon belül tarthassuk. Isten hozta a kormányban! [[Dr. Seszták Miklós feláll. Taps a kormánypártok soraiban. Szórványos taps a Jobbik és az LMP soraiban.]] Balog Zoltán urat arra kértem fel, hogy az emberi erőforrások minisztereként folytassa azt a hatalmas munkát, amit az elmúlt években elkezdett. Azt várjuk öntől, tisztelt miniszter úr, hogy a minisztériumában összpontosuló valamennyi lehetőséget és energiát úgy irányítsa, hogy az végül a magyar családokat erősítse. [[11.40]] Öntől várjuk azt a politikát, amellyel a fájdalmas népesedési folyamatokat megállíthatjuk, majd megfordíthatjuk. Ez a nemzetmentés modern kori formája. Mindannyiunk érdekében sok és gyors sikert kívánunk önnek. [[Balog Zoltán feláll. Taps a kormánypárti padsorokból. Szórványos taps a Jobbik és az LMP soraiból.]] Fazekas Sándor képviselőtársunkat arra kértem föl, hogy folytassa az elmúlt években a magyar föld megtartása érdekében tett erőfeszítéseit. Azt várjuk öntől, miniszter úr, hogy érje el, találja meg a módját, hogy a magyar földet a magyar gazdák művelhessék. Az előző ciklusban eldöntöttünk egy több évszázados magyar sorskérdést: kié legyen, lehessen a magyar föld. 80 százalék a kis- és középbirtok, 20 százalék a nagybirtok. Ezt a döntést hoztuk, ezt szolgálja a földtörvény. Arra kérem önt, miniszter úr, hogy az agrár- és vidéktámogatás rendszerét is igazítsa hozzá ehhez a meghozott verdikthez. A miniszter úrnak további jó munkát kívánunk. [[Dr. Fazekas Sándor feláll. Taps a kormánypárti padsorokból. Szórványos taps a Jobbik és az LMP soraiból.]] Hende Csaba képviselőtársunkat arra kértem föl, hogy folytassa a 2010-ben honvédelmi miniszterként megkezdett munkáját. A most zajló világerő-átrendeződés komoly katonai és hadászati következményekkel jár. Napról napra nő a nyomás a NATO részéről is, hogy növeljük katonai kiadásainkat. Nem kevesebbet várunk öntől, miniszter úr, mint hogy találja meg a Magyar Honvédség és honvédelem helyét a XXI. századi nemzetközi együttműködési rendszerekben. Kérem önt, ne adja alább azoknál a sikereknél, amelyeket a magyar katonák az elmúlt években szövetségesi kötelezettségeink teljesítése során elértek. Munkájához sok erőt és jó egészséget kívánok. [[Dr. Hende Csaba feláll. Taps a kormánypárti padsorokból. Szórványos taps a Jobbik és az LMP soraiból.]] Tisztelt Elnök Úr! Tisztelt Ház! 1998-ban és 2010-ben, az előző két kormányunk megalakításakor más-más módszerrel, munkarenddel és eszközökkel próbáltam összefogni a kormány munkáját, koordinálni a miniszterek és minisztériumaik tevékenységét. Egyik megoldást sem éreztem olyannak, amelyen ne lehetne és ne kellene változtatni. Nyolc év kormányzati munkájának tapasztalatait próbáljuk ötvözni a most kialakítandó Miniszterelnökség formájában. Mégoly hatékony és eredményes miniszterek és minisztériumok sem adódnak össze automatikusan jó kormánnyá és jó kormányzati teljesítménnyé, ehhez összhang, koordináció, rendezettség és bátor kezdeményezések is kellenek. Ezért kértem fel Lázár János képviselőtársunkat miniszternek - fiatalok a csatába, öregek a tanácsba! [[Derültség a kormánypárti padsorokban.]] Tisztelt Hölgyeim és Uraim! A Miniszterelnökség a kormányzat idegközpontja. A kormánnyal szembeni támadások gyakorisága és ereje számomra az ő eredményes munkájának bizonyítéka lesz, sőt már most is az. Akkor fognánk gyanút, ha a támadások alábbhagynának. [[Derültség a kormánypárti padsorokban.]] Ráadásul azt is tudja mindenki, hogy a Miniszterelnökséget vezető miniszterre irányított ólmot és vasat valójában a miniszterelnöknek szánják. Nincs okunk sem meglepődni, sem neheztelni, hiszen tudjuk, ez a politikai élet Magyarországon természetessé vált rendje. Nehéz, de szép munka ez, miniszter úr, biztos vagyok abban, hogy egyfelől örömét leli majd benne [[Derültség a kormánypárti padsorokban.]] másfelől a haza javára végzi majd. Erre az jogosít fel bennünket, hogy polgármesterként, frakcióvezetőként, majd államtitkárként kivívta az elismerést és a tiszteletet. Sok sikert kívánok a nehéz munkájához. [[Lázár János feláll. Taps a kormánypárti padsorokból. Szórványos taps a Jobbik és az LMP soraiból. Novák Előd: Halál a fácánokra!]] Semjén Zsolt tárca nélküli miniszterként és miniszterelnök-helyettesként áll itt önök előtt. A Fidesz-Kereszténydemokrata Néppárt pártszövetség sikerének egyik záloga, hogy a Kereszténydemokrata Néppárt által képviselt kereszténydemokrácia az a horgony, amely filozófia, világszemlélet és értékrend szempontjából biztonságos vizeken tartja a kormány hajóját. Gratulálok az előző négy év sikeres nemzetpolitikájához, és köszönöm önnek, hogy ismét együtt dolgozhatom önnel. Sok sikert kívánok. [[Dr. Semjén Zsolt feláll. Taps a kormánypárti padsorokból. Szórványos taps a Jobbik és az LMP soraiból.]] Végezetül, tisztelt hölgyeim és uraim, miniszternek lenni egyszerre küldetés, szakma és munka. A felelős kormányzás megvalósítása azon múlik, a kormány minden tagja megérti-e, hogy a magyarság szolgálatába lépni egyszerre hatalom és felelősség. Hazaszeretet, alázat és szolgálat - ez legyen minden kormánytag vezérelve. Nincs más, nem lehet más iránytűnk. Erkölcsi tekintetben a mindenkori magyar kormányok tagjai erre a három vezérelvre: hazaszeretet, alázat és szolgálat esküsznek fel. Ne feledjék, akire sok bízatott, attól sok kéretik számon. Soli Deo gloria - egyedül Istené a dicsőség. [[Hosszan tartó taps a kormánypárti padsorokban.]]
Tisztelt Országgyűlés! Az Alaptörvény 16. cikkelye (8) bekezdése alapján bejelentem, hogy a miniszterek kinevezésével Magyarország Kormánya megalakult. Tisztelt Ház! Most a kormány tagjainak ünnepélyes eskütétele következik. Kérem önöket, hogy szokásainknak megfelelően szíveskedjenek felállni. [[A jelenlévők felállnak. Megszólalnak a fanfárok, a vezénylő tiszt az elnöki pulpitussal szemben lévő bejáraton keresztül bejön, és az ülésterem közepéről engedélyt kér az elnöktől a történelmi és a nemzeti zászlók behozatalára, aki az engedélyt megadja. A fanfárok hangja mellett az elnöki pulpitus két oldalára bevonulnak a zászlók. A díszőrség parancsnoka a pulpitus előtti helyére áll.]] Tisztelt Ház! Most felkérem Szűcs Lajos jegyző urat, hogy olvassa elő a miniszteri eskü szövegét.
Én, ... fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; miniszteri tisztségemet a magyar nemzet javára gyakorolom. Isten engem úgy segéljen!
Tisztelt Országgyűlés! Engedjék meg, hogy az Országgyűlés és a magam nevében a kormány tagjainak eredményes munkát és sok sikert, hozzá jó egészséget kívánjak. Tisztelt Országgyűlés! Most megkérem a kormány tagjait, hogy az esküokmányt lássák el kézjegyükkel. [[11.50]] Tisztelt Ház! Az ünnepélyes pillanatok lezárásaként kérem, énekeljük el együtt nemzeti imádságunkat. [[A teremben lévők felállnak és közösen eléneklik a Himnuszt. A fanfárok megszólalnak, a díszőrség parancsnoka előlép, majd jelzésére a fanfárok hangjára a zászlók elhagyják az üléstermet. A jelenlévők leülnek. A miniszterek állva fogadják Orbán Viktor, Rogán Antal, Kósa Lajos, dr. Latorcai János, Harrach Péter, dr. Schiffer András, Volner János és Tóbiás József gratulációját.]] Tisztelt Országgyűlés! Ülésünk ünnepélyes részének végére értünk. A napirend utáni felszólalás előtt most öt perc szünetet tartunk. Köszönöm. (Szünet: 11.54 - 12.00 Elnök: Lezsák Sándor)
Tisztelt Országgyűlés! Most napirend utáni felszólalás következik. A mai napon napirend utáni felszólalásra jelentkezett Novák Előd jobbikos képviselő úr: "Trianon csak a Fidesz számára ünnep" címmel. Öné a szó, képviselő úr, ötperces időkeretben.
Tisztelt Országgyűlés! "Magyar az, akinek fáj Trianon" - így szól a talán legismertebb idézet a magyarság legnagyobb tragédiájával kapcsolatban. S aki szerint ez a nemzetdefiníció kirekesztő, az Illyés Gyulát okolhatja e miatt az idézet miatt. Sajnos sokan kirekesztőnek tartják ezeket az őszinte szavakat, hiszen ma azt láthatjuk, hogy Trianon nemhogy nem fáj egyes állampolgártársaink számára, még ünnepnap is; nemhogy egyes állampolgártársaink számára, de egyenesen a kormányzó erők számára is, hiszen 2010 óta átformálták az akkor még parlamenten kívüli erők által szervezett Trianon-emléknapot, gyásznapot, a magyarság legnagyobb gyásznapját, és próbálták ezt is narancsszínűre festve ünnepnapként bemutatni. Manapság szerte az MTI-hírek ünnepnapokról szólnak, sőt már óriásplakáton is, egy Simicska Lajoshoz köthető reklámcég óriásplakátjain közpénzből is láthattunk a nemzeti összetartozás napjára, ünneplésre való felhívást. Bizony az "ünnep" szó rendszeresen felbukkan tehát egyfajta propagandaként is már óriásplakátokon is, miközben ez valójában a nemzet legnagyobb gyásznapja. Azt még elfogadtuk, hogy mondjuk, a miniszterjelöltek meghallgatásán hajlamosak narancsszínűre vagy rózsaszínre - ki-ki tetszése szerint - festeni az országot, és próbálják a nagyobb tragédiákat, az ország árnyas oldalát is világosra festeni, azonban az már elfogadhatatlan, hogy Trianon máig orvosolatlan sebeit próbálják úgy bemutatni, mint ami szintén egyfajta fideszes érdemként orvoslásra került. Szó sincs erről! Sőt, engedjék meg, hogy felidézzem akár csak az elmúlt huszonnégy év folyamatait, hiszen 1990. június 4-én itt plenáris ülésnap volt, ahol az akkor megválasztott új házelnök, Szabad György csak egy egyperces néma felállást kért a képviselőktől, és a Fidesz képviselői ugyanúgy kivonultak, mint ahogy itt kivonultak most az elmúlt öt percben szinte mindannyian erről a megemlékezésről. Erről a megemlékezésről és figyelemfelhívásról, hogy az elmúlt huszonnégy évben rossz irányba mentek a folyamatok Trianon kérdéskörében is, hiszen nemhogy nem orvosolták, de azt láthatjuk, hogy a megemlékezések sem sikerülnek még méltóságteljesen. 2000. június 4-én nem volt, de másnapján, június 5-én egy államfőválasztó ünnepi ülés volt itt a parlament épületében, és azt láthattuk, hogy nem volt még egy egyperces néma felállás sem, kivonulnia sem kellett hát a fideszes képviselőknek, köszönhetően az akkori házelnöknek, Áder Jánosnak. Eltelt aztán még tíz év, azonban megjelent a Jobbik Magyarországért Mozgalom, megjelent legfőképp a nemzeti radikalizmus, és civil szervezeteknek is köszönhetően, és már jó néhány önkormányzatnak is köszönhetően, akik beálltak a méltóságteljes megemlékezés mögé, nemcsak az olcsó fasisztázás és hasonló sovinisztázás, hasonló megbélyegzés ment azok irányába, akik fontosnak tartották a magyarság legnagyobb tragédiájára való emlékezést, hanem Trianon-megemlékezések százai, ezrei voltak a 2010-et megelőző években szerte az országban. Ennek köszönhetően és a Jobbik parlamenti megjelenésének köszönhetően már az alakuló ülés napján Balczó Zoltán képviselőtársam benyújtotta a Trianon-emléknapra vonatkozó javaslatunkat. Ezt persze lesöpörték, ahogy szokták, és fideszes kezdeményezésként valósulhatott volna meg akár úgy is, ahogy mi javasoltuk, de sajnos nem ez történt. Sajnos ünnepnapot csináltak a magyarság legnagyobb tragédiájából, miközben korántsem lehet méltóságteljesen emlékezni, hiszen nincsen például egy állami múzeuma sem Trianonnak. A Jobbik javaslatára ideig-óráig, meglehetősen bizonytalanul, de kap állami támogatást a várpalotai Trianon Múzeum, de ez nem egy állami fenntartású és nem is olyan volumenű múzeum, mint akár a Terror Háza vagy a Petőfi Irodalmi Múzeum, amely kellő modernitással is be tudná mutatni a magyarság legnagyobb tragédiáját. Sajnos a Trianon Múzeumra vonatkozó állami támogatási javaslatát L. Simon László is visszavonta az elmúlt évben, így továbbra is várat magára egy egyetlen állami Trianon Múzeum létrehozása. És ha már ünnepelni akarnak, hadd ajánljam figyelmükbe a magyar történelem néhány olyan színfoltját, ami igenis - akár Trianon kérdéskörében is - ünneplésre tarthatna számot. Ilyen a Rongyos Gárda dicsőséges története, de ilyen lehet a bécsi döntések története is. Azt gondolom, tűzijátékot érdemelne, és a magyarság számára ez lenne az a nap, amikor koccintani lehetne, nem pedig a Medgyessy-Năstase-koccintáshoz hasonlóan erre a szintre süllyedni egy fideszes kormányzásnak is. Arra kérem önöket, hogy tegyenek meg minden tőlük telhetőt, hogy ezen a folyamaton változtassanak, mi is megteszünk minden tőlünk telhetőt Trianon sebeinek gyógyítása érdekében, hiszen akkor, de csak akkor kérhetjük nyugodt lelkiismerettel, hogy adjon az Isten szebb jövőt. [[Taps a Jobbik soraiban.]]
Köszönöm, képviselő úr. Tisztelt Országgyűlés! A mai ülésünk végére értünk. Tájékoztatom önöket, hogy a tavaszi ülésszak következő ülésére várhatóan 2014. június 10-én, 13 órakor kerül sor. Megköszönöm munkájukat, az ülést bezárom. [[Az ülés 12 óra 6 perckor ért véget.]]